Ninow met selfoon in tronk betrapNicholas Ninow. (Foto: Thobile Mathonsi/ANA) Die veroordeelde kinderverkragter Nicholas Ninow is die naweek in besit van ’n selfoon in die tronk betrap. Die sogenaamde Dros-verkragter, soos hy nou bekend staan, dien tans lewenslange tronkstraf uit by die Baviaanspoort-gevangenis buite Pretoria nadat hy ŉ sewejarige dogtertjie in die badkamer van ŉ Dros-restaurant verkrag het. Die voorval het in 2018 in Pretoria plaasgevind. Singabakho Nxumalo, woordvoerder van die departement van korrektiewe dienste, het aan News24 gesê korrektiewe beamptes het die selfoon Saterdag gevind toe hulle Ninow se tronksel deursoek het. ’n Ondersoek is intussen van stapel gestuur om vas te stel hoe die selfoon by die gevangenis ingesmokkel is en wie moontlik betrokke was. Selfone word nie in aanhouding toegelaat nie. Ninow word nou ingevolge die Wet op Korrektiewe Dienste aangekla en sal dienooreenkomstig berispe word, sê Nxumalo. Dit kan onder meer behels dat van sy voorregte vir ’n bepaalde tydperk teruggetrek word. Dit lyk egter nie of die selfoon enige invloed op sy appèlaansoek sal hê nie. Maroela Media het verlede week berig Ninow mag appèl aanteken teen sy skuldigbevinding en vonnis nadat hy die hoogste hof van appèl direk genader het. Die nodige dokumente is egter nog nie ingedien nie. Nxumalo het die selfoon in Ninow se besit as ’n “ŉ kommerwekkende verwikkeling” bestempel aangesien die departement poog om verbode items, waaronder selfone, uit die land se 243 korrektiewe sentrums te hou.